b'\n_START_ARTICLE_\nKval\xc3\xb8ya\n_START_SECTION_\nGeografi og geologi\n_START_PARAGRAPH_\nKval\xc3\xb8ya er knyttet til Troms\xc3\xb8ya med Sandnessundbrua. Kval\xc3\xb8ya har ogs\xc3\xa5 broforbindelse til H\xc3\xa5k\xc3\xb8ya, som ligger i Sandnessundet, mellom Kval\xc3\xb8ya og Troms\xc3\xb8ya. Videre g\xc3\xa5r Kvalsundtunnelen til Ringvass\xc3\xb8ya i nord. I s\xc3\xb8r gir Ryatunnelen forbindelse fra Larseng til Balsnes p\xc3\xa5 Malangshalv\xc3\xb8ya. I s\xc3\xb8rvest g\xc3\xa5r det ferge i sommerrute mellom Brensholmen og Botnhamn p\xc3\xa5 Senja. Det g\xc3\xa5r ogs\xc3\xa5 ferge/b\xc3\xa5t til Vengs\xc3\xb8ya og Tuss\xc3\xb8ya. I vest er det broforbindelse til Store Sommar\xc3\xb8ya._NEWLINE_Geografisk er Kval\xc3\xb8ya nesten delt i tre av fjordene Ersfjorden og Kaldfjorden. Store deler av \xc3\xb8ya er fjellandskap. Det h\xc3\xb8yeste fjellet er Store Bl\xc3\xa5mann, 1044 moh._NEWLINE_P\xc3\xa5 \xc3\xb8yene nord for Troms\xc3\xb8 finnes tonalitt og tonalittisk gneis som best\xc3\xa5r av plagioklas og kvarts og tilh\xc3\xb8rer TTG-gruppen. De eldste bergartene er 2880 millioner \xc3\xa5r gamle, og dette omr\xc3\xa5det er spesielt ved at bergartene er lite p\xc3\xa5virket av metamorfose og de har alts\xc3\xa5 unng\xc3\xa5tt den kaledonske fjellkjedefoldning._NEWLINE_Langs nordsiden av Ersfjorden finnes den opptil 1800 millioner \xc3\xa5r gamle Ersfjordgranitten. Dette er en arkeisk dypbergart som sannsynligvis er en vestlig forlengelse av tilsvarende mer metamorfe bergarter i Finnmark.\n_START_SECTION_\nHistorie\n_START_PARAGRAPH_\nFor rundt 10 000 \xc3\xa5r siden kom de f\xc3\xb8rste menneskene til dette omr\xc3\xa5de. Kjent er blant annet \xc2\xabHelleristningene p\xc3\xa5 Skavberget\xc2\xbb. N\xc3\xa5r det, i gamle dager, kom ny bosettning, kom de reisende langs kysten og bosatte seg da ofte p\xc3\xa5 de ytterste nesen, holmene og \xc3\xb8yene. Dette for \xc3\xa5 v\xc3\xa6re s\xc3\xa5 n\xc3\xa6rt fiskefeltene som mulig. P\xc3\xa5 600-tallet begynte det gro frem en spredt bebyggelse i Troms. Fra 1100\xe2\x80\x931200 tallet har det blitt funnet rester av gamle gammer og kirker p\xc3\xa5 \xc3\xb8yene utenfor Kval\xc3\xb8ya. Fra 1500-1600-tallet var det mange plasser p\xc3\xa5 yttersiden av Kval\xc3\xb8ya som var befolket. N\xc3\xa5r s\xc3\xa5 folketellingene tar til p\xc3\xa5 1600-tallet ser man mer n\xc3\xb8yaktig st\xc3\xb8rrelsen p\xc3\xa5 de ulike g\xc3\xa5rdene. Etter at fiskefl\xc3\xa5ten begynte \xc3\xa5 bli motorisert ble de mest v\xc3\xa6rutsatte bygdene p\xc3\xa5 \xc3\xb8yene og p\xc3\xa5 yttersiden av Kval\xc3\xb8ya fraflyttet. Folk bosatte seg lengre inn i fjordene, Kaldfjorden, Kattfjorden og Ersfjorden. Mange andre plasser rundt hele \xc3\xb8ya ble ogs\xc3\xa5 st\xc3\xb8rre og spesielt innersiden, mot \xc3\xb8st, Kval\xc3\xb8ysletta, fikk en stor befolknings\xc3\xb8kning fra 1970-\xc3\xa5rene, da det ble bru til Troms\xc3\xb8ya.\n_START_SECTION_\n2000-tallet\n_START_PARAGRAPH_\nKval\xc3\xb8ysletta har for lengst vokst sammen med byen Troms\xc3\xb8 og er 1. januar 2016 en bydel med 8 556 innbyggere. Kval\xc3\xb8ya har ut p\xc3\xa5 2000-tallet blitt veldig popul\xc3\xa6rt, b\xc3\xa5de p\xc3\xa5 grunn av sine fjell og alle muligheter de gir, men ogs\xc3\xa5 hvalsafari og nordlysturismen har \xc3\xb8ket kraftig p\xc3\xa5 \xc3\xb8ya. Dette har ogs\xc3\xa5 skapt en del arbeidsplasser.'